ועדת המשנה למעקב אחר הטיפול בחקיקה התלויה במצב חירום, כנסת 24, פרוטוקול מספר 1, 2022-02-07 08:30

איתן גינזבורג: אני באמת חושב שזה תפקיד חשוב וועדה חשובה כפי שציינת, אדוני יושב הראש.

איתן גינזבורג: הזמנו את גורמי הממשלה השונים שבתחום אחריותם נמצאים חוקים וצווים בלתי תלויים במצב חירום.

איתן גינזבורג: אני רוצה להודות לכל מי שהגיע לדיון הזה ונמצא איתנו פה בזום, בעיקר.

איתן גינזבורג: אני מקווה שכולם מבינים למה אנחנו נמצאים כאן.

איתן גינזבורג: ארבעה ימי אחרי קום המדינה, ב-19 במאי 1948 מועצת המדינה הזמנית הכריזה שיש בישראל מצב חירום, דבר שאפשר להתקין תקנות חירום בלי הליך חקיקה מסודר.

איתן גינזבורג: בעצם מדובר על הליך חקיקה לכל דבר ועניין שמשפיע באופן ישיר על אזרחי ישראל, שלא חל עליו כל פיקוח פרלמנטרי.

איתן גינזבורג: כלומר, ההליך הזה לא מושתת על ערכי הדמוקרטיה, ולעיתים הוא אפילו יכול לפגוע בחירויות יסוד.

איתן גינזבורג: לאורך השנים נחקקו קרוב ל-200 חוקים וצווים תלויי מצב חירום, שלרובם המכריע אין שום קשר לחירום.

איתן גינזבורג: אתכם המשתתפים בטח לא יפתיע לגלות, אבל את האזרחים בטוח שכן, שיש צווי פיקוח תלויי מצב חירום על תמרוקים ועל תכשירים להדברת מזיקים וייצור דבש, ייבוא וייצוא צעצועים מסוכנים, טיפול בדגים, הפעלת רכבלים, שירותי הסעות והשכרת רכב, מכשירי רנטגן.

איתן גינזבורג: אפילו רכישת מונים למוניות והתקנת מעליות, יהלומים וכלי שיט.

איתן גינזבורג: אלה רק חלק מהצווים מתוקף היותנו בשעת חירום.

איתן גינזבורג: אי אז בשנה שבה הוכרז מצב חירום, הוא באמת היה דרוש ומתבקש.

איתן גינזבורג: היום ברור שאנחנו לא במאה הקודמת, אלא בשנת 2022.

איתן גינזבורג: אי אפשר לומר שיש היום בישראל מצב חירום כזה שצריך לעבוד על פי כל אותם חוקים.

איתן גינזבורג: הגיע הזמן להפשיל שרוולים ולסיים עם הדבר הזה.

איתן גינזבורג: אנחנו נאבקים אמנם בנגיף הקורונה ויוקר המחייה, אבל זו לא שעת מלחמה ולא שעת חירום, אנחנו נמצאים בשליטה, ולכן אנחנו צריכים לעשות הכל כדי לשמור על ערכי הדמוקרטיה וחירויות של אזרחי ישראל, ולבטל את מצב החירום על ידי זה שנמיר את כל הצווים והחוקים תלויי מצב החירום לחקיקה רגילה.

איתן גינזבורג: זאת תהיה המטרה של הוועדה הזאת.

איתן גינזבורג: זו לא מטרה בלתי אפשרית.

איתן גינזבורג: ב-2009 כשהוקמה לראשונה ועדת המשנה, היא ביטלה למעלה מ-100 צווים.

איתן גינזבורג: היום נותרו לפתחנו 21 כאלה, 17 צווים, 4 חוקים.

איתן גינזבורג: מאז 2016 לצערנו לא הייתה שום התקדמות, תכף נראה פה את הגרף ונבין שאנחנו נמצאים בישורת האחרונה לכל דבר ועניין, רוב העבודה כבר נעשתה.

איתן גינזבורג: מבחינתי, אדוני יושב הראש, המשימה של הוועדה היא לבטל בכנסת הזאת את כל מה שנותר, כמה שיותר צווים, כמה שיותר חוקים, וכמה שיותר מהר.

איתן גינזבורג: אין שום סיבה שלא נעשה את זה ולא נצליח.

איתן גינזבורג: זה הרבה תלוי במשתתפים ממשרדי הממשלה השונים שנמצאים איתנו כאן היום, כדי להתקדם עד לכדי ביטול מצב החירום ולהמיר מה שצריך בנושא החירום לחקיקה רגילה שנדע לפעול מכוחה.

איתן גינזבורג: אם הייתי יכול להציב יעד, הייתי מציב עד סוף השנה האזרחית הנוכחית, להישאר עם לא יותר מחוק אחד או שניים שהם טיפה יותר מורכבים ומסובכים.

איתן גינזבורג: חוץ מהם, הכל צריך לעבור לידי חקיקה רגילה.

איתן גינזבורג: לכן היום בדיון שאנחנו פותחים אני ראשית אבקש לשמוע מכל משרד סטטוס עדכני על החוקים והצווים שנמצאים באחריותו.

איתן גינזבורג: לגבי כל חוק נבקש לדעת כמה דברים.

איתן גינזבורג: ראשית, האם יש באמת זיקה לשעת חירום או למצב חירום.

איתן גינזבורג: שנית, האם הופץ תזכיר חוק חדש, אם לא מה הסיבה לכך, מה הערכת הזמן להפצת תזכיר, ואם כן, מה סטטוס הצעת החוק שנמצאת היום.

איתן גינזבורג: אני מציע שנצא לעבודה.

איתן גינזבורג: אני מודה לך אדוני יושב הראש, אתה איש עסוק אז נשמח אם תישאר אבל נבין אם לא.

איתן גינזבורג: נתחיל לעבוד, נעבור אחד אחד.

איתן גינזבורג: אדוני היועץ המשפטי רוצה לומר כמה דברים?

עידו בן יצחק: לא, אני מציע שנשמע את המשרדים.

עידו בן יצחק: אנחנו זוכרים מה הם אמרו לנו לפני חצי שנה, רוב הדברים שאמרו לנו אז עוד לא התממשו.

איתן גינזבורג: אני רוצה בהזדמנות הזאת להודות ליועץ המשפטי, למנהל הוועדה וליושב ראש הוועדה שאפשרו את קיומה של הישיבה הזאת מאוד מהר מרגע הקמת הוועדה.

איתן גינזבורג: נתחיל עם משרד המשפטים, כל מי שמדבר יציג את עצמו לפרוטוקול.

גאל אזריאל: גאל אזריאל, מחלקת יעוץ וחקיקה משרד המשפטים, שלום לכולם.

גאל אזריאל: קודם כל, אני גם רוצה לברך על הקמת הוועדה, כי לא היינו פה שבוע שעבר כשהצוות הוקם.

גאל אזריאל: כבר מ-2009 זה עוזר מאוד לממשלה שגם הכנסת נרתמת למהלך, גם לממשלה חשוב מאוד להגיע למצב שבו יבוטל מצב החירום ונהיה מדינה דמוקרטית כמו כל מדינה דמוקרטית, ויוכרז על מצב חירום רק כאשר יש צורך בכך באמת, וצורך בהתקנת תקנות לשעת חירום במצבים קיצוניים וחריגים.

גאל אזריאל: אנחנו מאוד מברכים על היוזמה בכנסת ועל הליווי הצמוד בשנים האחרונות.

גאל אזריאל: בעשור האחרון הממשלה הביאה הרבה דברי חקיקה לכנסת כדי להחליף חקיקה שהייתה תלויה במצב חירום בחקיקה מודרנית שאינה תלויה במצב חירום שלא לצורך.

גאל אזריאל: הכנסת סייעה בפיקוח שלה על הממשלה.

גאל אזריאל: כמובן שזה קודם כל מאמץ ממשלתי, אבל הכנסת מאוד מסייעת גם בפיקוח שלה וגם כמובן כאשר צריך חקיקה ראשית או חקיקת משנה באישור ועדות, צריך לא פחות מהמאמץ הממשלתי את הדיונים בכנסת ואת הרצון לשים את זה בראש סדר העדיפויות גם בוועדות השונות.

גאל אזריאל: זה משהו שאנחנו מצפים ומקווים שהצוות יעזור מהבחינה הזאת, כדי לקדם את הדיונים האלה בוועדות השונות בכנסת כשההצעות יונחו על שולחנן.

איתן גינזבורג: נעשה את זה.

איתן גינזבורג: נעבור לחקיקה שנמצאת תחת אחריותכם, בבקשה.

גאל אזריאל: כמובן שמשרד המשפטים מרכז את כל הפרויקט וגם מסייע למשרדים כמו בכל חקיקה רגילה.

גאל אזריאל: מבחינת חיקוקים שבאחריות משרד המשפטים, יש בעצם שני חיקוקים כאלה ואחד ספיח שתלוי היום כנראה בחוק שיקדם משרד המשפטים, מה גם שהחוק כשלעצמו אינו באחריות משרד המשפטים.

גאל אזריאל: אני מדברת קודם כל על מעצרים מנהליים, חוק סמכויות שעת חירום מעצרים שהוא בסמכות משרד המשפטים או בהובלה של משרד המשפטים, והספיח שיוסדר כנראה גם באותה הצעת חוק הוא הדרך להחליף ולבטל את פקודת הארכת תוקף של תקנות שעת חירום יציאה לחוץ לארץ, את אותה תקנה 6 שנשארת ונותרה עד היום.

גאל אזריאל: כל הדברים האחרים באותה פקודה כבר הוחלפו בחקיקה רגילה, אותה תקנה 6 שאוסרת על אדם ספציפי לצאת לחו"ל בגלל סכנה ביטחונית היא תמצא כנראה את הפתרון שלה באותו הסדר שיחליף את ההסדר שעוסק היום במעצרים מנהליים שקשור למצב חירום.

גאל אזריאל: מובן וברור לכולם שמדובר בהסדר לא פשוט ורגיש שמצריך הרבה עבודה גם ממשלתית - - -

איתן גינזבורג: בואי נוריד את התיאורים ונהיה מאוד פרקטיים כי אנחנו מוגבלים בזמן וצריכים להיות מאוד ממוקדים, יש הרבה משרדי ממשלה.

איתן גינזבורג: אתם הגשתם הצעת חוק שאושרה בקריאה ראשונה בכנסת ה-20, היו הערות בוועדת חוקה, חוק ומשפט.

איתן גינזבורג: הכנסת פוזרה, ממילא החוק כבר לא קיים.

איתן גינזבורג: אתם ביקשתם להכין חוק חדש.

איתן גינזבורג: א', אני שואל למה לא להמשיך עם אותו חוק ולתקן אותו בוועדה, למה צריך להתחיל הכל מההתחלה, זה לוקח זמן.

איתן גינזבורג: למה לא לקדם את מה שיש ולתקן את זה תוך כדי הוועדה?

גאל אזריאל: כמה דברים.

גאל אזריאל: דבר ראשון, כמו שאמרת אכן הייתה הצעת חוק ממשלתית שהונחה אם אני זוכרת נכון - - -

איתן גינזבורג: זה לא חשוב, את העובדות אמרתי.

גאל אזריאל: היו הרבה דיונים בכנסת לאורך הזמן, היו הרבה הערות מוועדת החוקה.

גאל אזריאל: מאז עברו ארבע או חמש שנים כי כולנו יודעים שהיו הרבה מערכות בחירות בינתיים.

גאל אזריאל: גורמי הביטחון ומשרד המשפטים צריכים לשבת יחד לבחון את הדברים, לראות אם הם עדיין אקטואליים, לראות אם רוצים וצריכים - - -

איתן גינזבורג: מתי זה יקרה?

איתן גינזבורג: מתי התזכיר יהיה מוכן?

גאל אזריאל: המחלקה הפלילית בייעוץ וחקיקה שהיא זו שמובילה את המאמץ הזה, קבעה בסיכום עם שר המשפטים שהדבר הזה יתקדם במחצית השנייה - - -

איתן גינזבורג: אני לא יודע מה זה מחצית שנייה, זה דצמבר, זה יוני, זה יולי, זה אוגוסט?

רם בן ברק: אבל למה לא עכשיו?

רם בן ברק: למה לא במחצית הראשונה?

גאל אזריאל: ברור לכולנו שיש עוד הרבה משימות ותוכנית עבודה ממשלתית, ולכן הדבר הזה אמור להתקדם - - -

רם בן ברק: זה מונח על סדר היום כבר שנים, זה כבר עבר.

רם בן ברק: למה לדחות את זה?

רם בן ברק: למה אנחנו צריכים כל פעם לבוא ולפה ולשמוע את אותם תיאורים יפים ואינטליגנטיים?

רם בן ברק: אני מבטיח לך שאם זה ייצא עוד שלושה או ארבעה חודשים, מתי שיושב הראש יקבע, אנחנו נשב ונשמע את אותו דבר בדיוק.

גאל אזריאל: אם יש מישהו שמגויס לביטול מצב החירום זה דווקא אנחנו.

איתן גינזבורג: מכיוון שמשרד המשפטים הוא משרד מאוד עמוס עם הרבה מאוד משימות, ככל שלא תקדמו את זה ותגררו את זה על כתפיכם, תמשיכו להתעסק בזה.

איתן גינזבורג: תסיימו עם זה, תתפנו לדברים אחרים, פשוט תסיימו על זה.

גאל אזריאל: הלוואי.

גאל אזריאל: אנחנו מאוד רוצים לסיים עם זה.

גאל אזריאל: אני מניחה שידוע לכם שיש עוד הרבה הצעות חוק על שולחן משרד המשפטים.

גאל אזריאל: התוכנית שנקבעה - - -

איתן גינזבורג: מה זה מחצית 2022?

איתן גינזבורג: תני לי תאריך.

גאל אזריאל: כמו שהבנתם, אני אישית לא עוסקת בהצעה הזאת - - -

איתן גינזבורג: אבל את מייצגת אותם.

גאל אזריאל: אני מייצגת אותם בשמחה וגאווה.

איתן גינזבורג: המחצית השנייה יכול להיות בדצמבר או ביולי, אז מתי?

גאל אזריאל: אני מבינה שיתחילו ממש בקרוב לחדש את התהליך, הכל תלוי - - -

איתן גינזבורג: מה יקרה אם נגיש הצעת חוק פרטית?

גאל אזריאל: הבנתי שהוגשה הצעת חוק פרטית.

עידו בן יצחק: חבר הכנסת בגין הגיש הצעת חוק פרטית, שלמיטב הבנתי מבוססת על ההסכמות שהגיעו אליהם בוועדת חוקה בכנסת ה-20.

איתן גינזבורג: נקדם את ההצעה הפרטית ושהממשלה תצטרף.

גאל אזריאל: חבר הכנסת בגין הגיש הצעת חוק פרטית, שאם אני מבינה נכון עלתה אתמול בדיון בוועדת השרים לענייני חקיקה.

גאל אזריאל: אם קיבלתי דיווח מדויק, הוחלט לדחות את הדיון בשבועיים כדי שיתחילו את הבדיקות.

גאל אזריאל: זה כמובן יזרז את התהליך.

איתן גינזבורג: מה ביחס לחוק סדרי משפט ומינהל?

גאל אזריאל: חוק הסדרי משפט ומינהל הוא חוק שמבחינה היסטורית תלוי במצב חירום, חלק מהסעיפים בו.

גאל אזריאל: טיוטת התזכיר הועברה לאישור שר המשפטים שאישר את ההפצה, יכול להיות שהיא כבר קרתה בשעות האלה.

גאל אזריאל: אם זה עוד לא קרה, זה קורה ממש בשעות הקרובות.

עידו בן יצחק: למה צריך תזכיר ולא – הרי כבר הונחה הצעת חוק על שולחן הכנסת.

גאל אזריאל: זה היה לפני ארבע שנים.

גאל אזריאל: ככלל, אנחנו מעדיפים - - -

עידו בן יצחק: משהו דרמטי השתנה בהצעת החוק?

גאל אזריאל: אנחנו מעדיפים ללכת לפי הליכי חקיקה תקינים, ככל שאפשר לתת שלושה שבועות לציבור להגיב לתזכיר חוק, נראה לי שזה ראוי.

גאל אזריאל: אם אנחנו לא במצב - - -

איתן גינזבורג: סליחה גברתי, הציבור כבר נתן את הערותיו כשפורסם אז התזכיר.

גאל אזריאל: ככלל, כאשר עובר הרבה זמן בין - - -

איתן גינזבורג: זו החלטה פנימית שלכם, זו מדיניות שלכם ואתם בהכרח מעכבים חקיקה.

גאל אזריאל: אני חושבת שגם הכנסת צריכה לסמוך - - -

איתן גינזבורג: אני אגיד לך מה הכנסת עושה, הכנסת מייצגת פה את הציבור, כשהיא דנה בחוקים הציבור מגיע, זה מפורסם גם באתר הכנסת וגם לציבור כולו.

איתן גינזבורג: לכן הסוגייה הזו, אתם כבר שמעתם את עמדת הציבור בהקשר הזה, אין שום סיבה לשמוע שוב את הציבור כשהציבור הולך לדון בזה בכנסת שוב.

איתן גינזבורג: זה נראה לי סתם חבל.

גאל אזריאל: כבוד היו"ר, זה נשמע כאילו לא צריך בכלל את שלב התזכיר.

איתן גינזבורג: זה לא מה שאמרתי, אמרתי שעברנו את השלב הזה ובחרתם מתוך בחירה מודעת לעבור אותו שוב, דבר שמעכב את התהליך ולא יוסיף דבר מה נוסף לקידום החוק.

איתן גינזבורג: אני אגיד לך מה נעשה, בעוד חודש ניפגש פה שוב ונבדוק איפה הדברים עומדים.

גאל אזריאל: בשמחה.

איתן גינזבורג: אני מציע שבכל מקרה על אף הרוח החיובית, שהרוח החיובית הזו תתורגם גם לעשייה יותר אינטנסיבית.

איתן גינזבורג: את הרוח הזאת ואת הדבר הזה אני מבקש להעביר לנציגי המחלקה שעוסקת בשלושת החוקים.

איתן גינזבורג: מדובר בסך הכל ב-2.5 חוקים שצריך לתקן, חבל לא לגמור אותם.

איתן גינזבורג: אגב, הם החוקים הכי דרמטיים בכל סוגיית שעת החירום, כל שאר הדברים הם הרבה פחות.

איתן גינזבורג: חוק המעצרים זה באמת דבר מורכב.

איתן גינזבורג: תרצי להוסיף עוד משהו?

גאל אזריאל: אני רק אשלים עוד משהו שנראה לי שעוד לא הייתה לנו הזדמנות לשתף את הוועדה, זה מדיונים שנערכו בזמן האחרון.

גאל אזריאל: כמו שאמרתם, חלק גדול מהחקיקה שתלויה כיום במצב חירום כבר לא קשורה למצב החירום עצמו.

גאל אזריאל: כבר יותר מעשור הממשלה מנסה להתקדם ולקדם את הדברים מהר ככל האפשר.

גאל אזריאל: מטבע הדברים, לצערנו הדברים מתעכבים.

גאל אזריאל: משום כך יש שיח על כך שנקדם הצעת חוק ממשלתית שתנתק את הזיקה של אותם חוקים ממצב החירום, כך שנוכל לבטל את מצב החירום ויהיה עוד זמן להשלים את העבודה על אותם חוקים, כדי שהם יוחלפו, בלי קשר לזה שהם תלויים במצב החירום, על ידי חוקים מודרניים ומתאימים.

איתן גינזבורג: אבל זה חוק נפרד.

גאל אזריאל: זה חוק נפרד.

איתן גינזבורג: אני מציע שכל משרד יתעסק בחוקים שלו שינתקו אותו, ובסוף חוק מצב החירום יישאר עומד לבדו ותתעסקו בו.

איתן גינזבורג: הנתיב הקריטי לדעתי זה להמיר את החוקים הקיימים - - -

גאל אזריאל: אנחנו עושים את שני הדברים.

רם בן ברק: מצד אחד את אומרת שיש לכם הרבה מאוד עומס ולכן אתם לא מצליחים להגיע לזה, מצד שני את אומרת שנוסיף עוד חוק אחד כדי שיבטל את זה.

גאל אזריאל: המטרה של החוק הזה היא לתת פתרון רוחבי, חד פעמי.

רם בן ברק: זה פתרון זמני.

איתן גינזבורג: הפתרון יהיה על ידי ביטול חוקים.

גאל אזריאל: היועץ המשפטי של הוועדה מאוד שמח - - -

עידו בן יצחק: זה דווקא משהו שכן דחפנו אליו לאורך השנים, גם חבר הכנסת קריב התכוון להגיש הצעת חוק דומה.

עידו בן יצחק: זה כן יכול לפתור לנו הרבה מהדברים.

איתן גינזבורג: מהרגע שנמיר את כל החוקים האלה למצב חקיקה רגיל, זה ייתר את העסק הזה.

עידו בן יצחק: נכון.

איתן גינזבורג: לכן אין פה מה להתקדם במקביל, פשוט צריך לעשות את מה שצריך לעשות, לא ללכת בדרך עקומה, להגיע לאוזן שמאל עם יד ימין.

איתן גינזבורג: צריך פשוט ללכת ישר ולעשות את זה מהר, זה כל הסיפור.

איתן גינזבורג: תודה רבה גברתי.

רם בן ברק: לכם יהיה יותר נוח לחשוב שזה לא תחת צו חירום אז תישנו יותר טוב בשקט, היועצים המשפטיים?

רם בן ברק: זאת אומרת, מה הבעיה?

עידו בן יצחק: אם החוק הזה יקודם וכל הדברים האלה לא יהיו תלויים יותר במצב חירום - - -

רם בן ברק: אז מה?

עידו בן יצחק: יצטרכו לפתור אותם באיזשהו שלב, אבל הם כבר לא יבססו את הצורך בלהכריז על מצב חירום אז לא נהיה במצב שבו יש את הסמכויות להתקין תקנות לשעת חירום וכל הדברים האלה.

עידו בן יצחק: נוכל לבטל את המצב הזה.

רם בן ברק: אבל עדיין את העיקר לא נסדר, הם לא יהיו בצו ובהוראת שעה אלא הם יהיו בחוק.

גאל אזריאל: לא, זה יהיה בהוראת שעה.

גאל אזריאל: רק יובהר שאם יחוקק חוק כזה הוא ייתן עוד פסק זמן נוסף - - -

איתן גינזבורג: גאל, אתם התאהבתם, אני לא רוצה לדבר כמו ארגונים אחרים שהתאהבו בדברים אחרים.

איתן גינזבורג: אתם התאהבתם בהוראות שעה.

איתן גינזבורג: חוקים לא אמורים להיות הוראות שעה, דברי החקיקה אמורים להיות משהו קבוע.

איתן גינזבורג: אם רוצים לתקן אותו, יבואו למחוקק ויתקנו אותו.

איתן גינזבורג: אתם פשוט התאהבתם במנגנון הקלוקל הזה שנקרא הוראות שעה.

איתן גינזבורג: הוא צריך לעבור מהעולם, אני מתנגד להוראות שעה, כך לא מחוקקים חוקים במדינה דמוקרטית.

איתן גינזבורג: כשרוצים לבטל חוק באים ומבטלים אותו, הוא לא פוקע מעצמו.

איתן גינזבורג: הסיפור הזה של הוראת שעה שמתחדשת כל פעם זה רעה חולה, זה כמו נרקומן שמתאהב בהתמכרות הזאת.

איתן גינזבורג: אני אומר לך, אין דבר כזה, לא צריך להתאהב בהוראת שעה, צריך לעשות מה שנכון לעשות.

איתן גינזבורג: מה שנכון לעשות זה להמיר את החוקים האלה, את תקנות שעת חירום, בחוקים רגילים.

איתן גינזבורג: זו דרך המלך, כל משהו אחר זה כמו אקמול וזו לא הדרך הנכונה.

איתן גינזבורג: תתנתקו מהוראות השעה האלה, אין שום סיבה שחוק יהיה בהוראת שעה.

איתן גינזבורג: זה רעה חולה שמשרד המשפטים דוחף אותו כל פעם.

איתן גינזבורג: חוק השמירה בוועדת הפנים, עשר שנים בהוראת שעה, למה?

איתן גינזבורג: נבדוק אותו שוב עוד חמש שנים, מה זה?

איתן גינזבורג: נעבור למשרד התחבורה, עופר טלקר ועורכת הדין סיגלית ברקאי, בבקשה.

עופר טלקר: בוקר טוב חברי הכנסת.

עופר טלקר: אני עופר טלקר, ממונה החירום ברשות הספנות והנמלים.

עופר טלקר: אני ליוויתי את עורכת הדין סיגלית ברקאי עם כל גורמי המקצוע שהיא ריכזה בנושא חוק הספנות, ביטחון וחירום.

עופר טלקר: אני משמש למעשה יועץ מקצועי, מי שמנהלת את כל העניין היא סיגלית.

איתן גינזבורג: אז בוא ניתן לסיגלית לדבר, בבקשה גברתי.

סיגלית ברקאי-וקאיל: בוקר טוב.

איתן גינזבורג: לכם יש גם לא מעט חוקים, בואי נעבור מה מצבם, מה סטטוס כל אחד מהחוקים.

איתן גינזבורג: נתחיל עם פיקוח על כלי השיט.

סיגלית ברקאי-וקאיל: לגבי הפיקוח על כלי שיט, חידשנו את הדיונים עם משרד המשפטים.

סיגלית ברקאי-וקאיל: מדובר בתיקון של צו פיקוח, העברה של צו פיקוח שתפקידו להסדיר את הסמכויות של שר התחבורה בשעת חירום ובמקרה שיש צורך של שירות מיוחד לאספקת מצרכים או שירותים מיוחדים בשעת חירום.

סיגלית ברקאי-וקאיל: אנחנו חידשנו את הדיונים עם משרד המשפטים לאחרונה, והתבקשנו פעם נוספת על ידי משרד המשפטים לעבור שוב על הסמכויות שלנו בשביל להחליט ובשביל להצדיק שוב את הצורך של כל אחד מהסעיפים והסמכויות.

סיגלית ברקאי-וקאיל: אני רוצה להגיד שאנחנו סבורים שהסמכויות שלנו נדרשות, מה שקבוע בחוק, הן כבר אחרי סינון של החוק הקיים.

סיגלית ברקאי-וקאיל: אנחנו עדיין עושים בחינה מחודשת.

איתן גינזבורג: אתם עומדים מאחורי התזכיר שהופץ במאי 2017?

סיגלית ברקאי-וקאיל: אנחנו כרגע עומדים מאחורי התזכיר, אבל בעיקרון משרד המשפטים עדיין מבקש לעבור ולנסח מחדש את הפרק של שעת החירום.

סיגלית ברקאי-וקאיל: בשביל זה אנחנו - - -

איתן גינזבורג: מתי העבודה שלכם תסתיים?

סיגלית ברקאי-וקאיל: אנחנו ממש מקווים שאנחנו נסיים את זה נניח בשבוע-שבועיים הקרובים, לעבור על כל הסעיפים שוב.

סיגלית ברקאי-וקאיל: זה תלוי במשרד המשפטים.

רם בן ברק: יש לי שאלה, תנסי לענות לי ביושר כמו שאת עונה בדרך כלל.

רם בן ברק: אילולא הדיון הזה, היינו בכלל מדברים עם משרד המשפטים ומקדמים את החוק?

סיגלית ברקאי-וקאיל: בכל מקרה אנחנו צריכים את האישור של משרד המשפטים בשביל - - -

רם בן ברק: למה זה מטריד אותי?

רם בן ברק: כמעט כל חוק שנדבר עליו כאן נגיד כן, דיברנו עם משרד המשפטים והכל קרה בשבועיים האחרונים - - -

גאל אזריאל: אני רוצה להבהיר שהישיבה הקודמת עם משרד התחבורה הייתה לפני חודשיים וחצי, בלי קשר בכלל - - -

רם בן ברק: ומאז לא הייתה שום פגישה?

גאל אזריאל: מאז אנחנו מחכים לתשובות מקצועיות, הם צריכים לעשות עוד כמה בדיקות כדי לא להקנות סמכויות בשעת חירום שהם לא נדרשות מעבר לנדרש.

איתן גינזבורג: הם טוענים שזה כן נדרש.

גאל אזריאל: הם הסבירו שאנחנו בשיח.

איתן גינזבורג: לא, הם טוענים שזה נדרש, אתם רוצים שהם יחשבו על זה שוב.

סיגלית ברקאי-וקאיל: נכון.

גאל אזריאל: אני לא רוצה להיכנס לפרטים של הצעת חוק שעדיין לא עברה.

איתן גינזבורג: אבל היא אומרת שזה נכון.

איתן גינזבורג: השיח כרגע לא בין השרים, השיח הוא בין הפקידים.

איתן גינזבורג: עובדי משרד התחבורה חושבים שהסמכויות נדרשות לשר, ועובדי משרד המשפטים חושבים שלא וביקשו לעשות שיעורי בית.

איתן גינזבורג: מה אומר משרד המשפטים, למה הוא חזק פה?

איתן גינזבורג: הוא אומר, אם לא תשנו את מה שאנחנו רוצים שתשנו, לא נפרסם לכם תזכיר.

גאל אזריאל: קודם כל, זה לא דורש אישור של משרד המשפטים.

איתן גינזבורג: כן, אבל בלעדיכם ובלי הנסחות שלכם כנראה זה לא יכול לקרות.

גאל אזריאל: הנסחות נדרשת להעברת טיוטת הצעת חוק, לא לפני כן.

גאל אזריאל: בכל מקרה כמובן שצריך את המעורבות של משרד המשפטים, רצוי וכדאי שהצעות חוק לא יקודמו בלי בדיקה חוקתית לפני כן.

איתן גינזבורג: ומה שהם הציעו זה לא חוקתי?

גאל אזריאל: אני לא אמרתי שזה לא חוקתי, אמרתי שאנחנו צריכים לבחון את האיזונים כמו בכל דבר אחר.

איתן גינזבורג: גאל, אנחנו צריכים להתקדם.

איתן גינזבורג: אם משרד ממשלתי רוצה לקדם משהו, בסוף הדברים יתבררו לא בטוח הממשלה, הם יתבררו בסוף בכנסת.

איתן גינזבורג: אי אפשר לקבל מצב שבו משרד המשפטים מונע ממשרדי ממשלה קידום של חוקים כי זה לא לרוחכם.

גאל אזריאל: אני חייבת למחות על ההערה, אני מתנצלת.

גאל אזריאל: משרד המשפטים מלווה ומסייע את קידום מדיניות הממשלה באופן שישקף את הצרכים ואת הליכי החקיקה הנדרשים.

איתן גינזבורג: אבל גאל, התזכיר של משרד התחבורה הופץ לציבור בשנת 2017.

גאל אזריאל: בלי מעורבות של משרד המשפטים.

איתן גינזבורג: בסדר, בלי מעורבות.

איתן גינזבורג: היום בדקתי בבוקר, אנחנו בשנת 2022, חמש שנים עברו מאז.

איתן גינזבורג: כמה זמן היה צריך להיות השיח ביניכם כדי שתגיעו להסכמות?

איתן גינזבורג: לא צריך לענות לי על זה.

איתן גינזבורג: סיגלית, אני רוצה לדעת מתי נוכל לראות תזכיר מופץ.

סיגלית ברקאי-וקאיל: מבחינתנו נשלים את הבדיקה שהתבקשה במהלך השבוע-שבועיים הקרובים.

איתן גינזבורג: אתם הודעתם לכנסת לפני שבועיים בערך שעד סוף ינואר תסיימו.

איתן גינזבורג: אנחנו כבר בתחילת פברואר.

סיגלית ברקאי-וקאיל: אנחנו נסיים את הבדיקה בשבוע הקרוב ונעביר למשרד המשפטים.

סיגלית ברקאי-וקאיל: ננסה עד סוף החודש לגבש איתם נוסח.

סיגלית ברקאי-וקאיל: שוב, זה יהיה תלוי בהצעה ובנוסח שמשרד המשפטים יתווה.

סיגלית ברקאי-וקאיל: מבחינתנו אפשר יהיה להפיץ את התיקון בחודש-חודשיים הקרובים, בהנחה שאנחנו נסכם את הנוסח עם משרד המשפטים.

איתן גינזבורג: אני מציע שגם אם בסוף יהיה מחלקות על הנוסח, מי שיכריעו זה לא העובדים אלא השרים, ואם לא אז הכנסת.

איתן גינזבורג: אי אפשר להתנהל ככה.

איתן גינזבורג: נעבור להפעלת רכבל.

סיגלית ברקאי-וקאיל: הנושא של הרכבלים, כמו שכבר ציינו בעבר זה למעשה הסדרה של תחום תחבורה חדש כתחבורה להסעת המונים.

סיגלית ברקאי-וקאיל: אנחנו כרגע בעיצומה של בדיקה וגיבוש של כל ההסדרים והדרישות הבטיחותיות, בגלל שזה משהו מאוד ייחודי.

איתן גינזבורג: מתי יופץ תזכיר?

סיגלית ברקאי-וקאיל: אנחנו עוד בהליכי עבודה על זה.

איתן גינזבורג: אני מבין, מתי תסיימו את העבודה ותפיצו תזכיר?

סיגלית ברקאי-וקאיל: ייקח לנו עוד כמה חודשים טובים להשלים את העבודה המקצועית.

איתן גינזבורג: חודשים?

סיגלית ברקאי-וקאיל: כן.

איתן גינזבורג: כמה חודשים?

איתן גינזבורג: חודשיים, חמישה, 12, כמה חודשים טובים תצטרכו?

סיגלית ברקאי-וקאיל: אני יכולה להגיד שלפחות חצי שנה, אבל זה בהליכי עבודה.

רם בן ברק: האם לדעתו של משרד התחבורה צריך להשבית את הרכבל עד שיהיו תקנות, כדי שלא נפגע בבטיחות הנוסעים?

סיגלית ברקאי-וקאיל: אני לא חושבת שצריך להפסיק את פעילות הרכבלים, אבל הרעיון הוא גם לא - - -

רם בן ברק: אם הם יכולים לפעול בלי שיש חוק מסודר, מה הבעיה?

עידו בן יצחק: הם פועלים מכוח הצו שתלוי במצב חירום.

שמחה רוטמן: מה שמחזיק אותם באוויר זה מצב חירום.

איתן גינזבורג: בלי המצב חירום הם צריכים להפסיק.

רם בן ברק: את מבינה את האבסורד?

רם בן ברק: יש כאן משהו שכבר נוסע, אנחנו לא נמצאים במצב שאנחנו צריכים להחליט מהיום להיום בערב להפעיל משהו בצו חירום.

איתן גינזבורג: בסוגיות בטיחותיות וכולי.

רם בן ברק: יש כאן מצב של מציאות קיימת, רכבל שמסיע אנשים מהצ'ק פוסט לאוניברסיטה, כל יום נוסעים שם עשרות או מאות אנשים צעירים, ואנחנו מבזבזים את הזמן עם איזשהו חוק כדי לקבוע את סטנדרט הבטיחות.

רם בן ברק: זה נראה לי לא סביר.

רם בן ברק: צריך להתכנס.

רם בן ברק: גם למשרד המשפטים יש אחריות.

רם בן ברק: אם יהיה אסון בטיחותי מחר בבוקר, זה ייפול על הכתפיים שלכם כי לא היה לכם זמן להיפגש ולדבר.

גאל אזריאל: עוד לא הגיעו אלינו בנושא הזה.

רם בן ברק: צריך דיאלוג ביניכם.

רם בן ברק: צריכות להיות תקנות מסודרות לרכבל עובד, ולא במצב חירום.

רם בן ברק: זה צריך להיות לא בעוד חודשים ספורים, זה צריך להיות מחר בבוקר.

רם בן ברק: אם יקרה מחר משהו, למי יבואו בטענות?

איתן גינזבורג: סיגלית, בחודש יולי הודעתם לכנסת שבאפריל תסיימו את העבודה.

איתן גינזבורג: עכשיו את אומרת לי שמהיום עוד חצי שנה.

סיגלית ברקאי-וקאיל: זו דחייה של עוד ארבעה חודשים.

איתן גינזבורג: סיגלית, מה הסיפור?

סיגלית ברקאי-וקאיל: עוד פעם, זה תיקון חקיקה ולא עניין של תקנות, זה תיקון חקיקה שאנחנו צריכים לגבש.

סיגלית ברקאי-וקאיל: גורמי המקצוע באמת מטפלים בה, אבל זה משהו - - -

איתן גינזבורג: אם מישהו לא ידפוק על השולחן ויגיד שהוא רוצה את זה תוך חודש, זה פשוט לא יקרה.

איתן גינזבורג: פה בדיוק עניין הנחישות שלכם, את כיועצת משפטית צריכה להבין שאנחנו בכנסת לא נסבול את זה, אנחנו נקרא לכם לפה בתדירות מאוד גבוהה כדי לראות איפה זה עומד.

איתן גינזבורג: אנחנו רוצים שהדברים האלה יתקדמו, אם זה דורש מאגף בטיחות או אגף כלשהו במשרד התחבורה להאיץ את הקצב, אז תאיצו את הקצב.

סיגלית ברקאי-וקאיל: אנחנו עובדים על זה ונמשיך לעבוד על זה בקצב כמה שיותר מהיר בשביל להשלים - - -

איתן גינזבורג: אנחנו לא מקבלים את האמירה של חצי שנה וגם לא עוד ארבעה חודשים, אני כבר אומר.

אורי מקלב: ברשותך, אדוני יושב הראש.

איתן גינזבורג: סגן שר התחבורה לשעבר, בבקשה אדוני.

אורי מקלב: גם חבר הוועדה הזו לשעבר, ככה שיש לי קצת ניסיון.

אורי מקלב: אני כבר לא זוכר מתי הפעם האחרונה שהוועדה הזו ישבה.

איתן גינזבורג: לפני שש שנים.

אורי מקלב: שש שנים זו הפעם האחרונה?

איתן גינזבורג: הזמן עובר כשנהנים.

עידו בן יצחק: אצל דיכטר הוא ניהל את זה בעצמו, לא הייתה ועדת משנה.

אורי מקלב: יש איזה מסמך שאולי יעיד - - -

איתן גינזבורג: אנחנו נביא לכם את הפרוטוקול.

אורי מקלב: הרי כבר אז היה לוח זמנים.

איתן גינזבורג: נכון, מישהו - -

אורי מקלב: זה הרבה יותר כשאתה בא ואומר – בחלק מהדברים אני זוכר שנתנו תאריכים הרבה יותר מוקדמים.

איתן גינזבורג: אני רוצה לומר לכם משהו בהקשר הזה, משהו נורא טכני לגבי הוועדה הזאת.

איתן גינזבורג: הקצו לה שעה, אני צריך לסיים אותה ב-09:30.

איתן גינזבורג: אני רוצה להיות מאוד ממוקד עם משרדי הממשלה שייתנו לנו תאריכים, ובעוד חודש ניפגש פה שוב כדי - - -

אורי מקלב: אחרי הוועדה, אולי שמישהו יאיר לנו מה היה אז.

אורי מקלב: היה לנו דף עם לוחות זמנים.

איתן גינזבורג: זה בדיוק מה שאפשר לעשות, שיעשו סדר, שיגידו לי תאריכים מוגדרים, אנחנו נשווה את זה למה שאתה אומר ונתחיל לפקח.

אורי מקלב: יש הבדל בין יום דין ליום התוכחה, ההבדל הוא שביום דין אתה בא ואומרים לך שלא הספקנו, בתוכחה כבר אמרת שזה התאריך שנקבע.

שמחה רוטמן: אני רק אומר, אנחנו לא חסרי אונים לחלוטין.

שמחה רוטמן: אנחנו יכולים לקחת את צו הפיקוח על הפעלת רכבלים, נגיש אותו פרטי ונעביר את זה מעל הראש של המשרד אם הם לא יודעים לעבוד.

איתן גינזבורג: יש לי פה קבצי חקיקה ממשלתיים שהוגשו בעבר ולא התקדמו, בין אם ברמת תזכיר ובין אם נעצר כי הכנסת פוזרה.

איתן גינזבורג: אנחנו נגיש אותם כפרטיים והמשרדים יצטרכו להתמודד עם זה.

רם בן ברק: אני יכול לנחש ברמת סבירות גבוהה שכל המשרדים יגידו פחות או יותר את מה שנאמר עד עכשיו גם על ידי משרד המשפטים והחוקים שלו וגם על ידי משרד התחבורה, ככה יהיה בכל המשרדים.

רם בן ברק: לכן יכול להיות שאתה צריך לסגור את הדיון ולהגיד להם שאתה רוצה דיון נוסף בעוד שבועיים מהיום, ובדיון הנוסף נבקש שכל משרד יבוא עם רשימת פגישות שיש לו ביומן בכל חוק, ותוך שלושה חודשים נגמור את הסיפור הזה.

איתן גינזבורג: אתה יודע מה מטריד אותי בסיפור של שעת חירום?

איתן גינזבורג: שעכשיו כל משרדי הממשלה מסכימים שצריך לסיים עם זה, זו הבעיה.

איתן גינזבורג: צריך למצוא אחד שמתנגד להפסקת שעת חירום כדי שהדברים יתחילו לזוז.

איתן גינזבורג: כשכולם מסכימים, לאף אחד אין אינטרס לקדם את זה כמו שצריך.

איתן גינזבורג: אתה צודק אדוני, יכול להיות שצריך לשבת על היומנים שלהם ולראות מה הם עושים ביחס לכל אחת מהפעילויות שלהם.

איתן גינזבורג: בכל מקרה, אנחנו ננצל את הזמן שהוקצה לנו כדי לסיים.

איתן גינזבורג: נדבר עם משרד התחבורה שוב, נדבר על השכרת רכב.

סיגלית ברקאי-וקאיל: למעשה זה שני תיקונים - - -

איתן גינזבורג: וגם רכישת מונים למוניות.

סיגלית ברקאי-וקאיל: זה תיקון משותף לשני תיקונים, אחד מהם משותף למונים והשכרת רכב.

סיגלית ברקאי-וקאיל: התיקון הזה למעשה כבר הופץ, הוא עלה לדיון בכנסת ה-20 ופשוט לא הושלם.

סיגלית ברקאי-וקאיל: עכשיו לאור הזמן שעבר והחלפת מוניות, יש כרגע השלמה שאנחנו עושים בגלל השינוי הטכנולוגי.

איתן גינזבורג: למה אי אפשר לתקן את זה בוועדה?

איתן גינזבורג: למה צריך להוציא עוד תזכיר?

סיגלית ברקאי-וקאיל: מבחינתנו התיקון ממש לקראת סיום, אנחנו מצפים כבר להפיץ את זה בימים - - -

איתן גינזבורג: למה עוד תזכיר?

איתן גינזבורג: היה לכם כבר חוק שנדון בוועדת כלכלה, הוא היה אחרי קריאה ראשונה.

סיגלית ברקאי-וקאיל: הבעיה היא ש– –

איתן גינזבורג: אל תסבירי לי את הבעיה, תסבירי לי את הפתרון.

איתן גינזבורג: למה אי אפשר לקדם אותו ככה?

איתן גינזבורג: תתקנו את מה שאתם רוצים בתוך הוועדה.

סיגלית ברקאי-וקאיל: ההסבר הוא שיש פה שינוי, בגלל שהחליפו את המונים בשלוש השנים האחרונות למעשה יש חובות חדשות שחלות על נהגי המוניות, בשביל זה צריך לתקן ולהתאים.

איתן גינזבורג: אי אפשר להתאים את זה בוועדה?

איתן גינזבורג: אפשר להתאים את זה רק במשרד בתזכיר?

סיגלית ברקאי-וקאיל: להבנתנו לא, צריך להשלים את זה.

איתן גינזבורג: את יודעת כמה דברים המדינה הביאה לוועדות תוך כדי חקיקת חוקים?

איתן גינזבורג: דברים שנקראים בעגה הפרלמנטרית נושאים חדשים.

שמחה רוטמן: חס ושלום, אם יש נושא חדש לא מאשרים - - -

איתן גינזבורג: שלא הופיעו בכחול, שלא הופיעו בהצעת החוק המקורית, משרד המשפטים, משרד הפנים, מינהל תכנון, משרד התחבורה דחפו את זה למרות שזה לא היה בכחול, וזה נכנס בלי תזכיר.

סיגלית ברקאי-וקאיל: אנחנו משתדלים כן לעשות הליך מסודר, במיוחד שאנחנו ממש - - -

איתן גינזבורג: כשזה בכנסת זה מסודר, כשזו תקנה על פי שעת חירום זה פחות מסודר.

סיגלית ברקאי-וקאיל: זה דווקא ממש לקראת סיום.

איתן גינזבורג: מתי זה אמור להסתיים?

איתן גינזבורג: מתי התזכיר אמור להיות מופץ?

סיגלית ברקאי-וקאיל: בסביבות חודש אפריל אנחנו אמורים להפיץ אותו.

איתן גינזבורג: מה קורה מהיום עד אפריל?

איתן גינזבורג: מה קורה בחודשיים האלה?

סיגלית ברקאי-וקאיל: אנחנו משלימים את התיקונים כולל מעבר סופי עם משרד המשפטים.

איתן גינזבורג: למה אי אפשר להפיץ את זה בסוף פברואר?

סיגלית ברקאי-וקאיל: אני לא חושבת שנספיק להשלים לדרישות האחרונות של מה שנדרש.

איתן גינזבורג: למה?

איתן גינזבורג: זה הרבה דרישות?

איתן גינזבורג: חודשיים עבודה צריך על זה?

סיגלית ברקאי-וקאיל: בגלל שזה צריך להיות גם ניסוח, גם לעבור את משרד המשפטים לאישור סופי.

איתן גינזבורג: זה פשוט נורא.

איתן גינזבורג: תאמינו לי, אולי טוב שיש שעת חירום, אחרת לא הייתה קמה מדינה עם האופן שבו משרדי הממשלה מתנהלים.

איתן גינזבורג: החוק מוכן, אבל רק עוד חודשיים וחצי יהיה מוכן הפרסום.

איתן גינזבורג: אני לא מבין את זה.

סיגלית ברקאי-וקאיל: אנחנו נעשה כמה שיותר מהר.

איתן גינזבורג: אתם יודעים מה?

איתן גינזבורג: התהליך מקדש את כל העסק הזה.

איתן גינזבורג: יש ריא, יש דיון והכל, אבל בסוף לא יהיה חוק.

איתן גינזבורג: העיקר שיש תהליך סדור.

איתן גינזבורג: חודשיים זה המון זמן, אני אדבר היום עם שרת התחבורה.

איתן גינזבורג: נראה לי שגם היא לא תרצה שהדברים האלה ייקחו כל כך הרבה זמן.

איתן גינזבורג: תודה.

איתן גינזבורג: חן בר יוסף, משרד האנרגיה, בוא נהיה ממוקדים.

איתן גינזבורג: צו הפיקוח הסדרים במשק הדלק, אני מבין שהתזכיר הופץ ב-2016 ואתם הערכתם שיופץ עד ספטמבר 2021.

איתן גינזבורג: מה מצבנו?

חן בר-יוסף: אז קודם כל, התזכיר שהופץ ב-2016, מה שנקרא חוק משק הדלק, זה היה חוק גדול מאוד עם המון השפעות על המשק.

חן בר-יוסף: במשרד לאורך השנים החליטו שלא לקדם אותו.

חן בר-יוסף: כדי להתקדם ולנתק את הזיקה משעת החירום, החלטנו על חוק יותר מצומצם שנקרא חוק משק הדלק חירום.

חן בר-יוסף: החוק הזה עבר תהליכי ריא שחשבנו שסיימנו אותם.

חן בר-יוסף: לאחרונה בעקבות מה שנקרא משובים חוזרים – המשרד ערך לחוקים אחרים בתחום הגז הטבעי, הבנו שתהליך הריא לא שלם, אנחנו כרגע עומדים להשלים אותו.

חן בר-יוסף: עוד נקודה מאוד משמעותית, בסוף כל הצוות שמתעסק בזה הוא צוות של יועצת משפטית אחת ושני אנשים שאני ביניהם.

חן בר-יוסף: אנחנו כרגע בשלושה-ארבעה חודשים האחרונים עמוק בתוך אירוע של שינוי פני מפרץ חיפה וכל הסוגייה של צמצום וסגירת המפעלים שם.

חן בר-יוסף: לכן הצוות הזה עסוק ונקרע בין המשימות.

חן בר-יוסף: אדוני ביקש מקודמיי הערכת זמנים, אז אני מעריך ששלושה חודשים מהיום – אני מקווה כמובן להקדים, אבל כדי לא לבוא ולהגיד שלא הספקנו, אני אומר שבתוך שלושה חודשים נוכל להיות עם תזכיר חוק שנקרא חוק משק הדלק חירום.

חן בר-יוסף: אני מזכיר, הריא בתחום הזה היא לא טריוויאלית, מדובר על חקיקה - - -

איתן גינזבורג: התזכיר יהיה מוכן או אחרי פרסום?

חן בר-יוסף: יש שלושה שבועות ביניהם.

חן בר-יוסף: התזכיר יהיה מוכן תוך שלושה חודשים לכל היותר.

חן בר-יוסף: במקביל אנחנו עדיין עובדים על סוגיית שינוי פני המפרץ - - -

איתן גינזבורג: אז בחודש מאי חוק משק הדלק חירום יהיה לעיון הציבור.

חן בר-יוסף: כן.

איתן גינזבורג: יופי, תודה רבה אדוני.

איתן גינזבורג: נעבור למשרד הבריאות, לכם יש הרבה נושאים.

איתן גינזבורג: נתחיל עם תכשירים להדברת מזיקים, מה מצב החוק?

איתן גינזבורג: פרסמתם תזכיר חוק ב-2014, עשיתם בו כמובן שינויים ואמרתם שאפשר יהיה לסיים את זה עד סוף 2021.

איתן גינזבורג: האם העבודה הסתיימה?

שירלי אברמוביץ: בעדכון האחרון מסרנו שאפשר יהיה להעביר טיוטה עדכנית למשרד המשפטים וכך היה, לפני כחודשיים העברנו טיוטה עדכנית אחרי שביצענו הטמעה של – בעלי עניין.

שירלי אברמוביץ: אנחנו מקיימים בימים אלה שיח עם משרד המשפטים, יש לנו ביום רביעי ישיבה נוספת איתם.

איתן גינזבורג: מתי התזכיר יופץ?

שירלי אברמוביץ: אנחנו מאמינים שעד סוף הרבעון השלישי נוכל להעביר את הנוסח שלנו לוועדת שרים.

איתן גינזבורג: למה רבעון שלישי?

איתן גינזבורג: אם העברתם למשרד המשפטים לפני חודשיים, ביום רביעי יש לכם דיון, למה ברבעון השלישי?

שירלי אברמוביץ: מכיוון שזו חקיקה מאוד מורכבת שמסדירה תחום רגולטורי מורכב, למשרד המשפטים בצדק יש הרבה שאלות ולכן יש דין ודברים מאוד מורכב בנושא הזה מול משרד המשפטים.

איתן גינזבורג: חודשיים משרד המשפטים יושב על החוק הזה, עכשיו קבעתם פגישה על כך, למה רבעון שלישי?

שירלי אברמוביץ: מכיוון שזה קצב העבודה שלנו מול משרד המשפטים.

שירלי אברמוביץ: אתה יכול להפנות את השאלה למשרד המשפטים, אבל אני חושבת שבצדק מתנהל פה דיון מקצועי רציני.

איתן גינזבורג: גברתי, אתם הלקוח, אתם צריכים לקבל את השירות ממשרד המשפטים.

איתן גינזבורג: האינטרס שלכם הוא לקדם את החוק בקצב מהיר ולא בקצב שיוכתב לכם.

איתן גינזבורג: אתם צריכים לקבוע את הקצב ולא לחכות שיקראו לכם לדיון.

איתן גינזבורג: האינטרס שלכם הוא שהחוק הזה יסתיים.

איתן גינזבורג: לא יכול להיות שהוא הסתיים לפני חודשיים, אתם מחכים חודשיים לפגישה ועכשיו אתם רק ברבעון השלישי.

גאל אזריאל: אני אחדד.

גאל אזריאל: הערות ממשרד המשפטים הועברו למשרד הבריאות, קיימנו כבר ישיבות, עוד ישיבה אמורה להתקיים, זה ממש בקצב מהיר.

גאל אזריאל: בגלל שזה תלוי במצב החירום ניתנה הנחיה ובקשה - - -

איתן גינזבורג: רבעון שלישי?

גאל אזריאל: זו הערכה של משרד הבריאות.

גאל אזריאל: מבחינתנו הדיונים מתקיימים בצורה מאוד אינטנסיבית עם כל הרפרנטים הרלוונטיים, הועברו בקשות מכל הרפרנטים – בגלל שזה תלוי במצב החירום שישימו את זה בראש סדר העדיפויות.

גאל אזריאל: כבר התקיימה ישיבה לפני שבוע-שבועיים, אמורה להתקיים עוד אחת עוד שבוע.

גאל אזריאל: הערות ממשרד המשפטים נשלחו שבועיים-שלושה מקסימום אחרי שנשלחה לנו הטיוטה הגדולה.

איתן גינזבורג: רבעון שלישי זה ספטמבר.

גאל אזריאל: רבעון שלישי זו הערכה של משרד הבריאות בלי קשר למשרד המשפטים.

שירלי אברמוביץ: גאל, את סגורה שאתם תספיקו לסיים את העבודה לפני כן?

שירלי אברמוביץ: אני אשמח.

גאל אזריאל: אני אשמח אם תעבירו את כל התשובות לכל ההערות.

שירלי אברמוביץ: אז ביום רביעי נקיים שיחה ונראה באיזה קצב משרד המשפטים מוכן לאפשר לנו - - -

איתן גינזבורג: חברים, זה לא סביר.

איתן גינזבורג: לא סביר שיש לכם תזכיר ב-2014 ושבע שנים אחרי עוד לא הגעתם להסכמות.

איתן גינזבורג: זה נראה לי לא סביר בעליל, רבעון שלישי לא מקובל עלינו.

איתן גינזבורג: זה לא קצב נורמלי, כל עסק היה נסגר בקצב הזה.

איתן גינזבורג: אנחנו מדברים פה על מדינה, אז בבקשה מכם – מחוק לחוק העסק הולך ומתדרדר, זה בלתי סביר.

איתן גינזבורג: אנחנו נגיש חוק משלנו ואתם תצטרכו להתמודד עם זה, כמה מורכב שזה לא יהיה.

איתן גינזבורג: אי אפשר לעבוד בצורה כזאת.

איתן גינזבורג: אם רוצים לסיים את הנושאים האלה, צריך להקדיש לזה זמן.

איתן גינזבורג: בואו נעבור על תמרוקים, מה קורה שם?

שירלי אברמוביץ: הייתם אמורים לקבל עדכון מהיועץ המשפטי של הוועדה שהנושא הזה כבר הוסדר.

עידו בן יצחק: זה ייכנס לתוקף ב-1 בינואר, אבל זה הוסדר.

שירלי אברמוביץ: זה במסגרת ההסדרה שעשינו - - -

איתן גינזבורג: בחוק ההסדרים?

איתן גינזבורג: תודה רבה, יישר כוח.

איתן גינזבורג: מה לגבי מכשירי קרינה לטיפול רפואי?

שירלי אברמוביץ: מכשירי קרינה מנהל הליך על ידי גורמי המקצוע שלנו, מתגבש צוות מקצועי גם חיצוני למשרד הבריאות שמסייע לגורמי המקצוע לגבש את המתווה.

שירלי אברמוביץ: בהתאם לקצב העבודה שלהם על ההליך נוכל לגבש תזכיר.

איתן גינזבורג: מתי את חושבת שהתזכיר יופץ?

איתן גינזבורג: אמרתם בזמנו שזה יופץ עד הרבעון הראשון של 2022.

שירלי אברמוביץ: נכון, זה מתעכב בגלל הליך הריא.

שירלי אברמוביץ: אני מתקשה לתת הערכה מדויקת, אני מקווה שברבעון הרביעי יופץ תזכיר.

איתן גינזבורג: רבעון רביעי?

איתן גינזבורג: זה סוף השנה.

שירלי אברמוביץ: נכון.

איתן גינזבורג: מה נכון?

שירלי אברמוביץ: נכון.

שירלי אברמוביץ: נמצא איתנו דוקטור אנדרי ברויסמן, אם אתה רוצה להבין את המורכבות של גיבוש נושא בטיפול רפואי במכשירי קרינה, אתה מוזמן לשאול אותו.

שירלי אברמוביץ: זה נושא מאוד מורכב ואנחנו צריכים גורמי מקצוע שיעזרו לנו לגבש מתווה.

עידו בן יצחק: ההליך הזה התחיל לפני יותר מחצי שנה, הוא עדיין נמשך?

שירלי אברמוביץ: כן, הוא עדיין נמשך.

איתן גינזבורג: תודה גברתי.

איתן גינזבורג: עורכת דין הדס פיקסלר מהמשרד להגנת הסביבה.

הדס פיקסלר: שלום.

הדס פיקסלר: לנו יש חוק אחד שנועד להחליף שני צווים שנותרו.

הדס פיקסלר: הצעת החוק מוכנה, התזכיר הופץ מזמן, העיכוב היה בגלל ממשלות המעבר והקורונה.

איתן גינזבורג: מה מצבו היום?

הדס פיקסלר: עקב חלוף הזמן ביקשו שני משרדים, משרד העבודה ומשרד הבריאות, להעביר הערות נוספות מחדש.

הדס פיקסלר: ההערות התקבלו, אנחנו השבנו להן, אני מקווה שנסיים את זה בשבועות הקרובים והצעת החוק תוגש לוועדת השרים לענייני חקיקה.

הדס פיקסלר: אנחנו כמובן נעדכן את הוועדה.

איתן גינזבורג: מה זה שבועות קרובים?

איתן גינזבורג: שבועות זה יכול להיות שבועיים, יכול להיות חמישה, יכול להיות שמונה, שנים עשר.

איתן גינזבורג: המונחים האלה שבועות קרובים, הרבעון השלישי, זה לא מונחים של זמן, זה מונחים נזילים.

איתן גינזבורג: אנחנו רוצים זמנים, חודש, יום.

איתן גינזבורג: אנחנו רוצים לעקוב אחרי זה.

איתן גינזבורג: אם תגידו לי רבעון רביעי, הוא יכול להתחיל בספטמבר ולהיגמר בדצמבר.

איתן גינזבורג: אי אפשר ככה, אנחנו צריכים מועדים.

הדס פיקסלר: אנחנו מקווים שבחודש הקרוב הנוסח ייסגר וההצעה תוגש לוועדת השרים.

איתן גינזבורג: על איזה חוק את מדברת?

הדס פיקסלר: חוק הסדרת העיסוק בקרינה מייננת.

איתן גינזבורג: אוקי.

איתן גינזבורג: זה יחד עם משרד רוה"מ או לא?

הדס פיקסלר: לא.

איתן גינזבורג: אז את אומרת שבחודש הקרוב זה יעלה לוועדת שרים?

הדס פיקסלר: מקווה מאוד.

איתן גינזבורג: יופי.

איתן גינזבורג: נעבור למשרד הכלכלה, אופיר גור.

איתן גינזבורג: אתה עוסק רק בתחומי יהלומים?

אופיר סופר: נכון מאוד, אני יכול לדבר רק על יהלומים.

איתן גינזבורג: אז בוא נדבר על היהלומים, מה מצבנו?

אופיר סופר: אז ב-28 לאוקטובר הפצנו את תזכיר החוק להערות הציבור, קיבלנו לא מעט התייחסויות.

אופיר סופר: החל מסוף חודש נובמבר אנחנו עוברים על ההערות, עברנו כבר על קצת יותר מחצי מהן.

אופיר סופר: אני מקווה שתוך עשרה עד 12 שבועות נוכל להטמיע את ההערות שהחלטנו להטמיע לתוך התזכיר ולהתקדם עם זה.

איתן גינזבורג: בחודש אוקטובר הופץ תזכיר, נכון?

אופיר סופר: בסוף חודש אוקטובר, 28 באוקטובר.

אופיר סופר: נתנו מספר שבועות בשביל שיחזירו לנו הערות.

איתן גינזבורג: מתי אתם מעלים את זה לוועדת שרים?

אופיר סופר: אני מקווה שעד סוף החציון הנוכחי.

איתן גינזבורג: למה מנובמבר 2021 לוקח לחוק שבעה חודשים להגיע לוועדת שרים?

אופיר סופר: קיבלנו הרבה מאוד הערות של הציבור, לחלקן אנחנו צריכים להתייחס בצורה מאוד רצינית, לבדוק את ההשלכות.

איתן גינזבורג: אבל שבעה חודשים צריך לבדוק אותן?

אופיר סופר: מעבר לנושא של בדיקת ההערות, מן הסתם ייקח לנו גם בתוך המשרד בסופו של דבר לגבש את הנוסח הסופי.

איתן גינזבורג: אופיר, זה לא סביר.

איתן גינזבורג: שבעה חודשים של בדיקה ועבודה על החוק אחרי שכבר גובש על ידכם, גם אם מדובר בהערות ציבור וכאלה דברים, הרי הם יעלו גם בוועדה, זה לא יסתיים שם.

איתן גינזבורג: למה לעכב את הדברים האלה?

איתן גינזבורג: החוק לא ייגמר בהערות הציבור הללו, הרי לאחר מכן זה יגיע לוועדת שרים, יהיו שם עוד הערות, הוא יגיע לכנסת ויהיו עוד הערות.

איתן גינזבורג: לא תביאו חוק מושלם, לא כל מה שייכנס לכנסת ייצא כמו שהכנסתם אותו.

איתן גינזבורג: תתחילו לקדם את זה.

אופיר סופר: אנחנו בהחלט מקדמים את זה.

איתן גינזבורג: אתם כבר במקום כל כך מתקדם, ולמרות זאת אחרי תזכיר ואחרי הערות ציבור עוד שבעה חודשים.

איתן גינזבורג: זה לא סביר.

אופיר סופר: שוב, אנחנו מתייחסים להערות במלוא הרצינות.

אופיר סופר: אנחנו כמובן מנסים לעשות את זה כמה שיותר מהר, האינטרס שלנו הוא להעביר את החוק הזה כמה שיותר מהר.

אופיר סופר: אנחנו עובדים על זה בצורה רצינית.

איתן גינזבורג: אני מאמין לך שאתם עובדים בצורה רצינית, אני מאמין לכוונות שלך.

איתן גינזבורג: כל מה שאנחנו מבקשים זה שתאיצו את הפעילות.

איתן גינזבורג: שבעה חודשים לטפל בחוק הזה, אני אומר לך גם כמי שהיה שר, גם כמי שעסק בחקיקה וגם כמי שעבד ועמד בראש מערכת, זה לא זמן סביר, זה זמן בלתי סביר ולא ראוי.

איתן גינזבורג: התהליך לא יכול לקדש את העניינים, התהליך לא קדוש.

איתן גינזבורג: תעשו תהליך כמו שצריך, תעשו אותו על פי חוק, תעשו אותו מהר.

איתן גינזבורג: על הקצב אתם שולטים, התהליך הוא תהליך אבל על הקצב שלו אתם שולטים.

איתן גינזבורג: אנחנו ניפגש בעוד זמן קצר כדי לקבל מכם מועד מוקדם יותר.

איתן גינזבורג: יובל אביעד, ראש זרוע העבודה.

יובל גל אביעד: עורך דין יובל אביעד מזרוע העבודה.

יובל גל אביעד: אצלנו יש את חוק המעליות, אנחנו פרסמנו מחדש בעקבות תיקונים מהותיים שהיו בהצעת החוק שעברה בכנסות הקודמות.

יובל גל אביעד: הריא הסתיימה אתמול למעשה להערות הציבור.

יובל גל אביעד: ניתנה הארכה נוספת עד ה-20.02 כי הגיעו הערות מהותיות.

יובל גל אביעד: מייד לאחר מכן אנחנו נתחיל בעבודה של הכנת התזכיר, אנחנו ממש על זה, אנחנו מודעים לצורך.

יובל גל אביעד: אנחנו גם רוצים לקדם את זה במהירות האפשרית ואנחנו מקווים שעד תחילת הרבעון השני יהיה לנו כבר תזכיר חוק מוכן.

יובל גל אביעד: אנחנו נותנים לזה את כל תשומת הלב.

איתן גינזבורג: יובל, אני מציע שתשימו לכם כיעד לא תחילת רבעון שני אלא סוף רבעון ראשון, זה עושה את כל ההבדל.

יובל גל אביעד: אני אומר לך שאנחנו שמים את זה כיעד ראשוני, השרה גם רוצה את זה.

יובל גל אביעד: כעיקרון אנחנו ממש על זה וגם בימים האלה אנחנו ממש על זה.

יובל גל אביעד: אנחנו רוצים לקדם את זה כמה שיותר מהר, אנחנו לא רוצים לעכב.

איתן גינזבורג: אז עד ה-1 באפריל?

יובל גל אביעד: אפשר להגיד שכן.

יובל גל אביעד: אני אעדכן אם לא, אבל אנחנו ממש על זה.

יובל גל אביעד: זאת משימת היעד שלנו כרגע.

איתן גינזבורג: עד ה-1 באפריל תהיו מוכנים עם תזכיר?

יובל גל אביעד: אנחנו רוצים להוציא תזכיר חוק.

איתן גינזבורג: תודה.

איתן גינזבורג: מי עוסק בייבוא ומכירת צעצועים?

איתן גינזבורג: דן יונה עמדי, בבקשה.

דן יונה-עמדי: בוקר טוב אדוני יושב הראש.

דן יונה-עמדי: עדכון לגבי חוק צעצועים מסוכנים, התזכיר עבר בקריאה ראשונה במליאה ב-2014, היו דיונים גם בוועדת הכלכלה של הכנסת.

דן יונה-עמדי: אנחנו בסוף השנה שעברה ניסינו לקדם את התזכיר שוב להליכי חקיקה בכנסת.

דן יונה-עמדי: הובהר לנו מאגף רגולציה במשרד ראש הממשלה שאי אפשר לקדם את התזכיר מבלי לבצע לו תהליך הערכת השפעות רגולציה - - -

איתן גינזבורג: מתי הריא החדש התחיל?

דן יונה-עמדי: הריא התחיל כבר לפני חודש.

איתן גינזבורג: מתי הוא מסתיים?

דן יונה-עמדי: אני אסיים אותו כולל היוועצות עם הציבור לגבי הדו"ח עצמו עד סוף הרבעון הזה.

דן יונה-עמדי: זה לא נושא כל כך מורכב, אבל הוא כן מחייב התייחסות של הרבה מאוד גורמים שיש להם זיקה לזה.

דן יונה-עמדי: מדובר ברגולציה מאוד ייחודית לישראל, זה לא משהו שקיים בעולם.

דן יונה-עמדי: כאמור, דו"ח הערכת השפעות רגולציה, עד סוף הרבעון הזה כולל היוועצות עם הציבור.

דן יונה-עמדי: אחרי זה נראה איך מטמיעים את זה בתזכיר החוק עצמו.

דן יונה-עמדי: לדעתי תזכיר החוק הוא ברמת בשלות מאוד גבוהה.

דן יונה-עמדי: כן יש כמה שינויים שצריך לשים אליהם לב, הם עולים עכשיו בדו"ח ובהתאם לזה נטמיע את זה בחקיקה.

איתן גינזבורג: מתי אתה מאמין שהתזכיר יופץ לציבור?

דן יונה-עמדי: לדעתי נצליח לעשות את זה במאי, להפיץ את התזכיר המתוקן.

איתן גינזבורג: תודה.

איתן גינזבורג: נעבור למשרד החקלאות, סיגל ירדני.

סיגל ירדני: בוקר טוב.

איתן גינזבורג: מה שלום הדגים, טיפול בדגים?

סיגל ירדני: אני שמחה להגיד שהוגש מכתב משר החקלאות ליושב ראש ועדת הכלכלה של הכנסת אתמול ואנחנו מחכים שיתקיים הדיון.

איתן גינזבורג: אז העברתם כבר דיון, מצוין.

סיגל ירדני: נכון.

איתן גינזבורג: אנחנו נדבר עם יושב ראש ועדת הכלכלה.

איתן גינזבורג: מה לגבי ייצור הדבש?

סיגל ירדני: כמו שאתה וודאי יודע, בחוק הדבש החוק כבר עבר קריאה ראשונה אבל בגלל ענייני הממשלות וחילופי הכנסות לא הצלחנו להחיל דין רציפות.

סיגל ירדני: השר הודיעו לאחרונה שהוא מעוניין לקדם את החוק ואנחנו צופים ומעריכים שבשלושה שבועות הקרובים טיוטת החוק תוגש לוועדה.

איתן גינזבורג: ועדת שרים?

סיגל ירדני: כן.

איתן גינזבורג: תודה רבה.

איתן גינזבורג: משרד הביטחון, עמרי גילה.

עמרי גילה: בוקר טוב.

איתן גינזבורג: בוא נדבר על תפיסת מקרקעין.

עמרי גילה: אני אגיד ככה, הסמכויות שניתנו לנו מכוח החוק עדיין נדרשות, זה חוק מהותי למערכת הביטחון.

עמרי גילה: לדוגמה, מכוחו נפרסות כיפות ברזל ואמצעים ביטחוניים אחרים.

עמרי גילה: אני יכול לעדכן שלפני מספר שנים הופץ תזכיר החוק להערות הציבור ובעקבות תזכיר החוק התגלו מחלוקות משמעותיות מול משרד המשפטים.

עמרי גילה: לפני מספר חודשים קיים המשנה ליועץ המשפטי לממשלה דיון שעסק בחלק מהסוגיות, נותרו מספר סוגיות פתוחות.

עמרי גילה: אני מניח שתוך חודש נוכל להחזיר למשרד המשפטים את עמדתנו לגבי הסוגיות הפתוחות, מתוך תקווה להתחיל לקדם את התזכיר המעודכן בתוך כחודשיים.

איתן גינזבורג: מה זה לקדם תוך חודשיים?

עמרי גילה: אנחנו צריכים לחזור למשרד המשפטים עם תשובות לגבי - - -

איתן גינזבורג: את זה הבנתי.

איתן גינזבורג: יהיה לכם שיח, נניח שתסכימו ביניכם למרות שרוב הסיכויים שזה לא יקרה.

איתן גינזבורג: מה זה אומר?

איתן גינזבורג: תתחילו לעבוד על התזכיר בעוד כחודשיים או שאז יופץ התזכיר?

עמרי גילה: יש לנו תזכיר קיים, בהתאם להבנות מול משרד המשפטים ומשרד הבט"פ נעשה את התיקונים.

עמרי גילה: הכוונה היא לפרסם תזכיר מעודכן בתוך כחודשיים.

איתן גינזבורג: יופי, תודה.

איתן גינזבורג: בוא נדבר על אמצעי הצפנה.

עמרי גילה: מדובר באירוע יחסית מורכב כי הוא כולל מעבר מפיקוח ביטחוני בלבד לפיקוח שהוא חציו אזרחי על ידי משרד הכלכלה והשימושים הביטחוניים ימשיכו להיות באחריות משרד הביטחון.

עמרי גילה: בגלל מעבר הסמכויות ממשרד הביטחון למשרד הכלכלה, התקיימה עבודת מטה די מואצת בחודשים האחרונים מול משרד הכלכלה, לרבות שני סקרים מאוד מקיפים שהסתיימו לפני שבועות.

עמרי גילה: אנחנו כרגע מעבדים את הסקרים כדי לראות את ההשלכות של הרפורמה.

עמרי גילה: הכוונה היא להשלים את עבודת המטה עם משרד הכלכלה בתוך כחודשיים, וככל שלא יתגלו מחלוקות גדולות לפרסם את הצו שיחליף את צו החירום בתוך כחודשיים.

איתן גינזבורג: תודה.

איתן גינזבורג: אני חייב לומר שהמצב יותר קשה ממה שחשבתי, הייתי טיפה יותר אופטימי בתחילת הדיון כפי שהוצגו לי הדברים, אבל נראה לי שהמצב טיפה יותר חמור ולו מהטעם שהבירוקרטיה והרגולציה משתלטת על חיינו ועל הפעילות שלכם, של עובדי הציבור.

איתן גינזבורג: אם אתם לא תבינו ולא תקחו את זה כמשימה באמת חשובה של סיום האירוע הזה, כדי לפנות אתכם לדברים החשובים באמת שבחייכם המקצועיים, הסיפור הזה של כל חקיקת מצב חירום לא תסתיים.

איתן גינזבורג: זה תלוי בכל אחת ואחד מהמשתתפים היום בדיון הזה.

איתן גינזבורג: אני קורא לכל העובדים, בעיקר ליועצים המשפטיים במשרדי הממשלה השונים, ובראש ובראשונה למשרד המשפטים, תאיצו את העבודה סביב הנושאים הללו.

איתן גינזבורג: אנחנו לא נרפה, אנחנו ניפגש פה כמעט כל חודש כדי לראות מה נעשה מאז הפגישה.

איתן גינזבורג: המשימה שלנו היא משימה חשובה וצריך להעלות את זה בסדר העדיפות שלכם, על אף שיש לכם הרבה מאוד נושאים חשובים שאתם עוסקים בהם.

איתן גינזבורג: מתישהו צריך להחליט שעושים סוף לסיטואציה הזאת ומסיימים את האירוע הזה.

איתן גינזבורג: יש פה בעיה גדולה שדורשת מכל משרד להסתכל מעבר למטרות והיעדים שהוא הציב לעצמו, לאתגר את עצמו ולהביא את הדברים לכדי סיום.

איתן גינזבורג: זה יכול להיפתר רק אם תשתפו פעולה אחד עם השני, רק אם תתקיים עבודה באמת מאומצת של כל המשרדים, בלי יוצא מן הכלל.

איתן גינזבורג: אני אומר לכם, אני לוקח את הוועדה הזאת כפרויקט אישי, להשלים את הליך החקיקה הזה כמה שיותר מהר וכמובן בצורה מיטבית.

איתן גינזבורג: אל תתנו לתהליך להשפיע עליהם, אל תתנו לתהליך לקבוע לכם.

איתן גינזבורג: תקבעו אתם את הקצב, תקבעו אתם את היעדים, תעמדו בהם ותביאו את הסיטואציה הזאת לכדי סיום.

איתן גינזבורג: תפנו את תשומת הלב למנהלים שלכם, למנכ"לים, לשרים ולשרות על הדיון שקיימנו היום.

איתן גינזבורג: תעדכנו אותם בסטטוסים של הסיטואציות.

איתן גינזבורג: אני מכיר את השרים והשרות שמכהנים היום, כולם בעד סיום שעת החירום.

איתן גינזבורג: תעדכנו אותם בסטטוס החוקים, תעדכנו אותם בסטטוס הצווים של המשרד שלכם.

איתן גינזבורג: אני מפציר בכם ממש, תעשו את זה במהרה ותבהירו את החשיבות שבגמר הליך החקיקה החשוב הזה.

איתן גינזבורג: אנחנו נתכנס כאן בשבועות הקרובים כדי לבדוק סטטוס.

איתן גינזבורג: נבחן את הצעתו של יושב ראש ועדת חוץ וביטחון לבדוק את מידת המפגשים והדיונים שהיו לכם בנושאים הללו.

איתן גינזבורג: אנחנו לא נשקוט עד שהדברים האלה יגיעו לכדי סיום.

איתן גינזבורג: כבר עברנו את שנת ה-70 של המדינה, אנחנו אחרי 70 שנות קיום, אין שום סיבה שעדיין נחיה פה עם תקנות וצווים במצב חירום.

איתן גינזבורג: זה תלוי בכם, אל תסתכלו אחורה או למעלה, זה תלוי בכל אחת ואחד שנמצאים בדיון הזה.

איתן גינזבורג: אני מודה לכולכם על ההשתתפות ואנחנו ניפגש פה בקרוב.

נירה שפק: אני אשמח להגיב.

איתן גינזבורג: אחרי שסיכמנו את רוצה להגיב?

נירה שפק: חיכיתי שתסיים.

איתן גינזבורג: כשאני מסכם אני מסכם.

נירה שפק: לא שאלת אם מישהו רוצה להגיד משהו לפני שאתה מסכם.

איתן גינזבורג: לא ראיתי, התחייבתי לסיים עד 09:30.

נירה שפק: אם אפשר להגיד מילה כי זה חשוב.

איתן גינזבורג: כן.

נירה שפק: אני קודם כל רוצה לברך על הדיון הזה, מבחינתי כיושבת ראש ועדת המשנה למוכנות העורף זה דיון חשוב ברמות.

נירה שפק: חשוב לי לשתף אותך שתכיר שגם כשאנחנו עוברים על תקנות לשעת חירום, אנחנו עוברים על תקנות ש-8, 14 ו-15 שנים לא תוקנו.

נירה שפק: שר הביטחון הוא אחד הראשונים שהרימו את הכפפה והגיש את התקנות לאנשים עם מוגבלויות בחירום, הניח אותן על שולחן הוועדה והסיכום היה שעד סוף המושב הזה כל חמשת התקנות שלא טופלו שנים יאושרו.

נירה שפק: לכן אני מוצאת שהעבודה המשותפת תוכל להוביל להרבה דברים, ואם נעבוד כמלקחיים עם שני הדברים האלה, מגיע לכולנו שבזמן חירום נתפקד.

איתן גינזבורג: מאה אחוז, תודה רבה חברת הכנסת שפק.

איתן גינזבורג: אני מודיע לכל משרדי הממשלה, אני מתכוון להגיש הצעות חוק פרטיות בכל הנושאים הללו ולהתעקש על העלאתן במליאת הכנסת, אם אני אראה שאין התקדמות בתוך המשרדים עצמם.

איתן גינזבורג: תצטרכו בסוף להתמודד עם החוקים שיהיו אולי פחות טובים מבחינת

איתן גינזבורג: כם בוועדות הכנסת ולעשות את השינויים, ואז יתחיל מרוץ סמכויות מי יסיים ראשון, אתם או הכנסת.

איתן גינזבורג: אל תאתגרו אותנו בהקשר הזה, תעשו את מה שצריך לעשות, תאיצו את קצב העבודה.

איתן גינזבורג: תודה רבה לכולכם, הישיבה נעולה.